На основу члана 4. став 2., члана 11., члана 11а став 1. и члана 76. Закона о култури ("Службени гласник РС", број 72/2009, 13/2016, 30/2016, 6/2020, 47/2021, 78/2021 и 76/2023) и члана 37. став 1. тачка 7. Статута Града Ниша ("Службени лист Града Ниша", брoj 88/2008, 143/2016 и 18/2019),

 Скупштина Града Ниша, на седници \_\_\_\_\_\_\_\_\_\_\_ године, донела је

**О Д Л У К У**

**O ИЗМЕНАМА И ДОПУНАМА ОДЛУКЕ О МАНИФЕСТАЦИЈАМА И ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД**

Члан 1.

У Одлуци о манифестацијама и програмима у области културе од значаја за Град (''Службени лист Града Ниша'', број 5/2018 - пречишћен текст, 18/2019, 18/2021 и 139/2022), назив одлуке мења се и гласи:

„Одлука о манифестацијама, програмима и пројектима у области културе града Ниша“.

Члан 2.

Члан 1. мења се и гласи:

 „Члан 1.

Овом одлуком уређују се: сталне манифестације у области културе града Ниша (у даљем тексту: Град), образовање и надлежности Савета за културно стваралаштво, поступак финансирања или суфинансирања пројеката у култури из буџета Града путем јавног конкурса, остале манифестације, програми и пројекти који се могу финансирати или суфинансирати средствима буџета Града и друга питања од интереса за задовољавање културних потреба грађана.“

 Члан 3.

Члан 2. мења се и гласи:

 „Члан 2.

Сталне манифестације у области културе града Ниша су оне које својим значајем и садржајима афирмишу Град и задовољавају културне потребе грађана Ниша, а у организацији су установа културе чији је оснивач Град.“

Члан 4.

Члан 3. мења се и гласи:

„Члан 3.

 Сталне манифестације у области културе града Ниша су:

1. Фестивал глумачких остварења играног филма ''Филмски сусрети Ниш'',

2. Интернационалне хорске свечаности,

3. Ликовна колонија ''Сићево'',

4. Књижевна колонија ''Сићево'',

5. Нишке интернационалне музичке свечаности ''Нимус'',

6. ''Мајска песма'' - фестивал дечије музике,

7. ''Нисомниа''*-* музички фестивал,

8. Фестивал драме и позоришта „Театар на раскршћу".“

Члан 5.

 У члану 4. став 3., члану 5. став 3., члану 7. став 2., члану 8. став 3. и члану 10. став 3., речи: „Нишки културни центар“ у одговарајућем падежу замењују се речима: „Установа Нишки културни центар“ у одговарајућем падежу.

Члан 6.

 У члану 9. став 3., речи: „Дечији културни центар Ниш“ замењују се речима: „Дечији културно рекреативни центар Ниш“.

Члан 7*.*

 Чланови 11., 12., 13. и 13а бришу се.

 Члан 8.

 У члану 17., став 1. мења се и гласи:

 „Савет манифестације доставља градској управи надлежној за послове културе (у даљем тексту: Управа) програм и финансијски план манифестације на које Управа решењем даје сагласност уз претходно прибављено мишљење градске управе надлежне за послове финансија.“

 Члан 9.

У члану 19., став 2. брише се.

 Члан 10.

 У члану 27., став 1. мења се и гласи:

 „Конкурс се објављује на званичној интернет страни Града Ниша и у једном дневном штампаном медију који излази на територији града Ниша.“

 Члан 11.

 Након члана 35., додаје се нови члан 35а, који гласи:

 „Члан 35а

 Град може закључивати уговоре о финансирању, односно суфинансирању програма и пројеката у области културе и без конкурса, ако се ради о изузетно значајним програмима и пројектима, које није било могуће унапред планирати и уколико тај пројекат испуњава најмање три критеријума утврђена у члану 31. ове одлуке, с тим да се за те намене може ангажовати највише до 25% на годишњем нивоу од укупне масе одговрајућих буџетских средстава за текућу годину.

На предлог Савета за културно стваралаштво или Управе, Градоначелник доноси решење о финансирању, односно суфинансирању програма и пројеката у области културе.

На основу решења из става 2. овог члана, носилац пројекта закључује са Градоначелником или лицем које он овласти, уговор о финансирању, односно суфинансирању програма и пројеката у области културе.“

Члан 12.

 Члан 36. мења се и гласи:

 „Члан 36.

 Град Ниш може финансирати или суфинансирати манифестације у области културе у организацији удружења у култури, као и других субјеката у култури чије је седиште на територији Града, а чији оснивач није Град Ниш.

 На финансирање или суфинансирање манифестација из става 1. овог члана сходно се примењују одредбе чланова 24.- 35а ове одлуке.

 Град може бити организатор или суорганизатор манифестација, програма и пројеката у области културе у оквиру сарадње са јединицама локалне самоуправе и локалним властима других држава, односно удружењима локалне самоуправе и међународним и регионалним организацијама локалних власти.

 Одлуку о учешћу, организацији и финансирању манифестација, програма и пројеката из става 3. овог члана доноси Градоначелник на предлог Савета за културно стваралаштво или Управе.

 За манифестације, програме и пројекте из става 3. овог члана средства се обезбеђују у буџету Града за област културе, од спонзора и донатора.“

Члан 13.

 Члан 37. брише се.

 Члан 14.

 Члан 38. мења се и гласи:

 „Члан 38.

 Градоначелник може, на предлог Савета за културно стваралаштво или Управе, да донесе акт о нематеријалном покровитељству манифестација, програма и пројеката који се реализују на територији града Ниша.“

 Члан 15.

 Након члана 38., додаје се нови члан 39., који гласи:

 „Члан 39.

Скупштина Града може донети одлуку којом се одређује поједина манифестација или фестивал од посебног значаја за културу града Ниша, у складу са законом.“

 Члан 16.

Даном ступања на снагу ове одлуке престају да важе: Правила о организацији и раду сталне манифестације Интернационални Nišville џез фестивал ("Службени лист града Ниша", број 42/2024), Правила о организацији и раду сталне манифестације Евергрин фестивал ("Службени лист града Ниша", број 64/2019), Правила о организацији и раду сталне манифестације Новогодишњи концерт ("Службени лист града Ниша", број 74/2015), Правила о организацији и раду сталне манифестације Међународни фестивал хорске духовне музике „Музички едикт“ ("Службени лист града Ниша", број 53/2015), Решење o oбразовању Савета манифестације Међународни фестивал хорске духовне музике „Музички едикт", ("Службени лист града Ниша", број 62/2021), Решење o oбразовању Савета манифестације Евергрин фестивал ("Службени лист града Ниша", број 62/2021), Решење o oбразовању Савета манифестације Интернационални Nišville џез фестивал ("Службени лист града Ниша", број 62/2021), Решење o oбразовању Савета манифестације Новогодишњи концерт ("Службени лист града Ниша", број 62/2021).

Члан 17.

 Овлашћује се Градска управа за органе Града и грађанска стања да сачини и објави пречишћен текст oдлуке.

 Члан 18.

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

 Проф. др Игор Новаковић

 **Образложење**

 Одлуком о манифестацијама и програмима из области културе од значаја за Град (''Службени лист Града Ниша'', број 5/2018-пречишћен текст, 18/2019, 18/2021 и 139/2022) утврђено је 12 сталних градских манифестација у области културе, од којих су осам у организацији установа културе чији је оснивач Град, а четири у организацији других субјеката у култури чији оснивач није Град Ниш (Интернационални Nišville џез фестивал, Новогодишњи концерт, Евергрин фестивал и Музички едикт).

 Како би се начин организовања и финансирања дела сталних градских манифестација у области културе у организацији субјеката у култури чији оснивач није град ускладио са постојећим прописима о буџетском пословању, неопходно је да исти врши једино Град Ниш, преко савета манифестација и установа културе чији је оснивач.

 Изменама и допунама Одлуке о манифестацијама и програмима у области културе од значаја за Град утврђује осам сталних манифестација у организацији само установа културе чији је оснивач Град. Такође, у складу са члановима 11. и 76. Закона о култури, утврђује се да се манифестације у области културе у организацији удружења у култури и других субјеката у култури чији оснивач није Град могу финансирати или суфинансирати путем јавног конкурса.

 Предложеним актом прописује се и да Скупштина Града може донети одлуку којом се одређује поједина манифестација или фестивал од посебног значаја за културу града Ниша, у складу са чланом 11а став 1 Закона о култури.

 Називи установа „Нишки културни центар“ и „Дечији културни центар Ниш“ усклађују се са називима из општих аката Града и прецизира се начин објављивања конкурса из члана 24. Одлуке у складу са важећим прописима.

 За реализацију предложеног акта није потребно ангажовање додатних средстава из буџета Града Ниша за 2024. годину.

 На основу наведеног, Градска управа за друштвене делатности израдила је нацрт одлуке као у диспозитиву.

 Вршилац дужности начелника

 Градске управе за друштвене делатности

 Миљан Петровић